《秦淮春泛》
清代·沈初

雪色单衫污酒红，客愁一路棹声中。诗情添似桃花水，春梦轻于柳絮风。

绿野亭台千里隔，碧城消息几时通。江流不逐征帆去，却与人心只向东。

作者简介：（?—1799）浙江平湖人，字景初，号云椒。乾隆二十八年探花。授编修。累擢兵部侍郎。曾任福建、顺天、江苏、江西等省学政，充《四库全书》馆、《实录》馆副总裁，续编《石渠宝笈》、《秘殿珠林》，校勘太学《石经》。嘉庆间，官至户部尚书。卒谥文恪。有《兰韵堂集》。